Armeekindral **William Tecumseh Sherman** (tɪˈkʌm sə) (8. veebruar 1820 Lancaster, Ohio – 14. veebruar 1891 New York) oli Ameerika Ühendriikide sõjaväelane, ärimees, haridustegelane ja kirjanik. Ameerika Ühendriikide kodusõja ajal teenis ta Uniooni armees kindralina ja kogus tunnustust oma väljapaistva sõjalis-strateegilise mõtlemise eest ning kriitikat põletatud maa taktika kasutamise eest totaalses sõjas Konföderatsiooni vastu.

Sherman osales Ameerika kodusõja algusaastal esimeses Bull Runi lahingus ja võttis osa sõjategevusest Kentuckys. Ta teenis kindral Ulysses S. Granti all 1862. ja 1863. aasta Fort Henry, Fort Donelsoni ja Shiloh' lahingus, mis viisid Mississippi jõe kaldal Vicksburgis asunud Konföderatsiooni tugipunkti langemiseni ning Konföderatsiooni vägede taandumiseni Tennessee osariigist Chattanooga kampaania ajal. 1864. aastal võttis Sherman Grantilt üle Uniooni ülemjuhataja rolli sõja läänerindel. Tema juhtimise all vallutasid Uniooni väed Atlanta linna ning selle operatsiooni edu aitas märkimisväärselt kaasa Abraham Lincolni ametisse tagasi valimisel 1864. aasta presidendivalimistel. Shermani järgnev marss läbi Georgia halvas veelgi Konföderatsiooni võimet sõda jätkata. 1865. aasta aprillis võttis Sherman vastu Konföderatsiooni vägede alistumise Lõuna- ja Põhja-Carolinas, Georgias ja Floridas.

Pärast seda, kui Grantist sai president, võttis Sherman üle ta koha USA armee ülemjuhatajana (*Commanding General of the United States Army*) ning teenis sellel ametikohal aastatel 1869–1883. Järgmise 15 aasta jooksul oli Sherman vastutav ka USA armee tegevuse eest Indiaanisõdades. Sherman pooldas vaenulike indiaanlaste vastu totaalse sõja kasutamist, et nad oma reservaatidesse tagasi sundida. Ta keeldus poliitikas osalemisest ja avaldas 1875. aastal oma memuaarid, mida peetakse üheks parimaks vahetuks ülevaateks kodusõjast. Briti sõjaajaloolane Basil Liddell Hart on öelnud, et Sherman oli "esimene kaasaegne kindral".

Monumendid
----------

* Shermani mälestussammas (1900) Michiganis MuskegonisShermani mälestussammas (1900) Michiganis Muskegonis
* Shermani memoriaal (1902) New Yorgis Central ParkisShermani memoriaal (1902) New Yorgis Central Parkis
* Shermani mälestussammas (1903) WashingtonisShermani mälestussammas (1903) Washingtonis

Historiograafia
---------------

### Sherman USA postmarkidel

Sherman on üks vähestest kindralitest, keda on kujutatud mitmel USA postmargil. Esimene mark tema auks anti välja 21. märtsil 1893, veidi vähem kui kaks aastat pärast tema surma. Graveering tehti 1888. aastal Napoleon Sarony pildistatud foto järgi. Postiteenistus avaldas teise ja kolmanda Shermani väljaande 1895. aastal. Mõlemad olid peaaegu identsed esmaväljaandega, väljaarvatud väiksed muutused värvivalikul. Sherman oli esindatud ka 1937. aasta USA armee väljaantud mälestusmargil koos kindralite Ulysses S. Granti ja Philip H. Sheridaniga. Viimane mark tema auks ilmus 1995. aastal. Kokku on Shermani kujutatud viiel margil, ületades pühenduste arvult enamikku USA presidente.

* Esimene Shermani auks ilmunud mark, 1893Esimene Shermani auks ilmunud mark, 1893
* Shermani auks ilmunud mark, 1895Shermani auks ilmunud mark, 1895
* Shermani, Granti ja Sheridani mälestusmark, 1937Shermani, Granti ja Sheridani mälestusmark, 1937

### Shermani järgi nimetatud

Shermani järgi on nimetatud tank M4 Sherman, suurtükilaev USS General Sherman, Ameerika Ühendriikide maavägede endine baas Panamas Fort Sherman ja Sekvoia rahvuspargis asuv maailma suurima tüvemahuga puu General Sherman.

Viited
------

1. ↑  "Tecumseh". *Random House Webster's Unabridged Dictionary* (inglise keeles). Vaadatud 22. jaanuaril 2017.`{{netiviide}}`: CS1 hooldus: tundmatu keel (link)
2. ↑  Woodworth 2005, lk 631.
3. ↑  Walters 1973.
4. ↑  Liddell Hart 1993, lk 430.
5. ↑  "Sherman Captures Atlanta". *Today in Georgia History* (inglise keeles). Vaadatud 8. september 2017.`{{netiviide}}`: CS1 hooldus: tundmatu keel (link)

Allikad
-------

* Steven E. Woodworth. (25. oktoober 2005). "Nothing but Victory: The Army of the Tennessee, 1861–1865". New York, NY: Alfred A. Knopf. ISBN 978-0-375-41218-9
* John Bennett Walters. (1. jaanuar 1973). "Merchant of terror: General Sherman and Total War.". Bobbs-Merrill Company, Inc. ISBN 978-0672-517-82-2
* B. H. Liddell Hart. (22. märts 1993; algselt avaldatud 22. märtsil 1929). "Sherman: Soldier, Realist, American". Da Capo Press. ISBN 978-0306-805-07-3

Välislingid
-----------

|  |  |
| --- | --- |
|  | Pildid, videod ja helifailid Commonsis: **William Tecumseh Sherman** |

* Military Orders of General William T. Sherman, 1861–'65 Kogumik Shermani sõjaaja käskudega
* Thanks of Congress to Major-General W. T. Sherman and command for Chattanooga
* Lincoln's Order of Thanks to Major-General W. T. Sherman and command for capture of Atlanta
* Thanks of Congress to Major-General William T. Sherman and command for Georgia Campaign
* W. T. Shermani memuaarid